रूटीन के पावर कट के अलावा घंटों-घंटो के अतिरिक्त शटडाउन की सूचना तक न देने से जलकल अधिकारी पावर अफसरों से खफा हैं। पावर अधिकारियों के इस ढ़लमुल रवैये से अब अप्रैल का पहला सप्ताह जलापूर्ति पर भारी पड़ेगा। खासकर बहुमंजिले इमारतों व अपार्टमेंटों में रहने वालों को पानी की समस्या से कुछ ज्यादा ही दो चार होना पड़ेगा। ऐसे में जलापूर्ति करने में नगर निगम को और परेशानी आएगी। पावर कारपोरेशन द्वारा आज से चार दिनों की घंटों की कटौती के बारे में कोई सूचना पहले ने देने से जलकल अफसर खासे परेशान हैं। उनका तर्क है कि पावर अफसरों को अचानक कटौती करने के बारे में अगर एक-दो दिन पहले सूचना मिल जाए तो पहले से ही जलापूर्ति के लिए वैकल्पिक व्यवस्था को पुख्ता किया जा सकता है,फिर कट शुरू होने से पहले नलकूपों को कुछ घंटे अतिरिक्त चलाकर भी पानी को स्टोरेज कर जलापूर्ति दी जा सकती है। लेकिन पावर अफसर अमूमन ऐसा नही करते और अखबारों के माध्यम से ही ऐन वक्त पर जानकारी मिलती है।